b"\n_START_ARTICLE_\n\xc3\x80guila imperial ib\xc3\xa8rica\n_START_SECTION_\nDescripci\xc3\xb3\n_START_PARAGRAPH_\nT\xc3\xa9 una llarg\xc3\xa0ria de 78-95\xc2\xa0cm, un pes de 2500-3500\xc2\xa0g i una envergadura de 190-210\xc2\xa0cm. \xc3\x89s la gran \xc3\xa0guila de la pen\xc3\xadnsula Ib\xc3\xa8rica despr\xc3\xa9s de l'\xc3\xa0guila daurada. De color bru negrenc, ressalten unes grans taques blanques als muscles. Pili i nuca de color groc p\xc3\xa0l\xc2\xb7lid. Cua m\xc3\xa9s curta i quadrada que en l'\xc3\xa0guila daurada. Cera del bec i potes grogues._NEWLINE_Naixen coberts de plomissa blanca, que m\xc3\xa9s tard esdev\xc3\xa9 a un plomatge marr\xc3\xb3 rogenc, amb unes taques blanques molt visibles a les ales.\n_START_SECTION_\nTaxonomia\n_START_PARAGRAPH_\nEsp\xc3\xa8cie monot\xc3\xadpica, no s'han descrit subesp\xc3\xa8cies._NEWLINE_Fins no fa gaire es considerava conespec\xc3\xadfica amb l'\xc3\xa0guila imperial oriental i se la classificava com una subesp\xc3\xa8cie d'aquesta (A. heliaca adalberti), per\xc3\xb2 an\xc3\xa0lisis d'ADN van permetre comprovar que ambdues \xc3\xa0guiles estaven prou allunyades per ser considerades esp\xc3\xa8cies diferents.\n_START_SECTION_\nReproducci\xc3\xb3\n_START_PARAGRAPH_\nLa posta d'aquests ocells consisteix en 1 a 3 ous (normalment dos) de color blanquin\xc3\xb3s tacats de gris o porpra, que dipositen sobre el niu, que \xc3\xa9s una gran estructura constru\xc3\xafda sobre la copa d'un gran arbre. La femella cova els ous 43 dies, en qu\xc3\xa8 el mascle pot, ocasionalment, col\xc2\xb7laborar en la incubaci\xc3\xb3. Al contrari que en altres \xc3\xa0guiles, el germ\xc3\xa0 m\xc3\xa9s gran no mata al petit. Als dos mesos d'edat el plomatge dels joves est\xc3\xa0 complet, i uns dies m\xc3\xa9s tard abandonen el niu. Adquiriran el plomatge d'adults als 5 o 6 anys.\n_START_SECTION_\nAlimentaci\xc3\xb3\n_START_PARAGRAPH_\nCa\xc3\xa7a habitualment mam\xc3\xadfers de petits a mitjans, ocupant el conill un lloc molt important en la seva dieta. Tamb\xc3\xa9 pot capturar aus com \xc3\xa0necs, c\xc3\xb2rvids i altres. R\xc3\xa8ptils com fardatxos i incl\xc3\xbas insectes i carronya.\n_START_SECTION_\nH\xc3\xa0bitat i distribuci\xc3\xb3\n_START_PARAGRAPH_\nViu a una bona varietat d'h\xc3\xa0bitats diferents, des de zones muntanya fins a planures litorals, malgrat que sembla que el seu h\xc3\xa0bitat ideal serien zones m\xc3\xa9s o menys de planura, amb arbres per\xc3\xb2 no boscos espessos._NEWLINE_A finals del segle XIX vivia a tota la pen\xc3\xadnsula Ib\xc3\xa8rica (excepte l'extrem nord i Catalunya) i Nord de Marroc, per\xc3\xb2 a la llarga del segle XX va desapar\xc3\xa8ixer de Marroc, Portugal i el Pa\xc3\xads Valenci\xc3\xa0. Actualment es distribueix per algunes zones del Centre i Sud de la pen\xc3\xadnsula Ib\xc3\xa8rica. La seva pres\xc3\xa8ncia als pa\xc3\xafsos catalans est\xc3\xa0 limitada a espor\xc3\xa0dics albiraments a la prov\xc3\xadncia de Lleida.\n_START_SECTION_\nCostums\n_START_PARAGRAPH_\nAl contrari que l'\xc3\xa0guila imperial oriental \xc3\xa9s una au sedent\xc3\xa0ria. Tamb\xc3\xa9 \xc3\xa9s una au territorial.\n_START_SECTION_\nConservaci\xc3\xb3\n_START_PARAGRAPH_\nClassificada com vulnerable per la UICN, el nombre de parelles reproductores es van calcular en 194 en 2004. _NEWLINE_Es considera que els grans riscos per a la seva superviv\xc3\xa8ncia, s\xc3\xb3n, a m\xc3\xa9s de l'actuaci\xc3\xb3 directa de l'home, com la ca\xc3\xa7a i el ver\xc3\xad, l'electrocuci\xc3\xb3 i accidents amb la xarxa el\xc3\xa8ctrica, la fragmentaci\xc3\xb3 de les poblacions, la disminuci\xc3\xb3 en les poblacions de la seva presa principal: el conill. Tamb\xc3\xa9 la destrucci\xc3\xb3 del seu h\xc3\xa0bitat, entre altres."